בשנים האחרונות חלה קפיצת מדרגה ביכולות טכנולוגיות הבינה המלאכותית, ובעיקר ב-GenAI, אשר יצרה מרחב סיכונים חדש עבור מערכות בחירות דמוקרטיות. לנוכח מציאות זו, נדרשת מוועדת הבחירות הכרה עמוקה, שיטתית ומעודכנת באיומים המתהווים - איומים שאינם תיאורטיים עוד, אלא ניתנים למימוש מהיר, זול וקשה לזיהוי. על מנת להמחיש את עומק האתגר, מוצגים להלן שלושה תרחישים מרכזיים המדגימים כיצד בינה מלאכותית עשויה לשמש ליצירת קמפיינים לא-אותנטיים המאיימים על אמון הציבור ועל טוהר הבחירות.

1. התרחיש הראשון הוא יצירה של עשרות אלפי בוטים ואווטרים דיגיטליים, הנראים ומתנהגים כבני אדם אמיתיים, שמסוגלים להפיץ פייק ניוז ולייצר ויראליות מלאכותית בקנה מידה חסר תקדים. בניגוד לעבר, כיום אין צורך בתשתיות מורכבות או במשאבים חריגים — הקמה של רשת השפעה מתוחכמת, עם “משתמשים” אמינים לכאורה, יכולה להיבנות גם באמצעים זמינים ובעלות נמוכה.
2. התרחיש השני הוא דיפ-פייק מוגבר: יצירת סרטונים ותמונות שנראים אותנטיים לחלוטין אך נועדו להטות דעת קהל, לעודד או לדכא הצבעה ולערער אמון במוסדות ובמנהיגים. דוגמאות לכך כוללות למשל תיעוד מזויף של אלימות בפתח קלפיות, או סרטון שמציג פוליטיקאי מקבל כסף או “בוגד” במצביעיו. תכנים כאלה עלולים להתפשט מהר יותר מהיכולת להפריך אותם, במיוחד כשהם מותאמים לרגש, להקשר תרבותי ולשפה המקומית.
3. תרחיש הדוגמה השלישי הוא היכולת לנתח מידע אישי על כל מצביע - כולל שימוש במידע שזלג לרשת או הושג באופן לא חוקי - זאת על מנת ולבצע סינכרון מהיר ומדויק של מסרים ויראליים בין פלטפורמות שונות ובין קהלי יעד שונים, עד לרמה של קמפיין-מותאם -אדם. באמצעות אוטומציה וניתוח תגובות בזמן אמת, ניתן לתזמן “גלים” של מסרים באופן שמדמה תמיכה ציבורית ספונטנית, יוצר אפקט עדר, ומרוקן את השיח הדמוקרטי מתוכן — משום שהדיון הציבורי כבר אינו משקף דינמיקה אותנטית, אלא תוצר מתוזמן של מערכות אוטומטיות.

לסיום, חשוב להדגיש כי בזמן אמת, תחת לחץ ציבורי, תקשורתי ופוליטי, ועדת הבחירות לא תוכל לקיים דיונים רגישים ומעמיקים, לנתח מידע מורכב או לקבל החלטות אפקטיביות בקצב הנדרש. לכן, *ההיערכות חייבת להתבצע מראש*. נדרש תהליך מובנה שבו ועדת הבחירות תיחשף למגוון תרחישי איום אפשריים, בליווי הסברים של מומחים לבינה מלאכותית, סייבר והשפעה דיגיטלית. תהליך זה יאפשר בניית אסטרטגיה ומדיניות סדורות, שייושמו באופן מיידי עם זיהוי תרחיש איום —תוך שימוש בכלים מתקדמים — ותוך איזון מתמיד בין תגובה מהירה לבין בקרה, בדיקה ושקיפות, ושמירה קפדנית על טוהר הבחירות וההליך הדמוקרטי.


